Fyrsti fundur Z-deildar DKG veturinn 2018 -2019 var haldinn þann 23. október 2018 á Hótel Hildibrand , Neskaupstað . Fundurinn var í umsjá Guðrúnar Ásgeirsdóttur og Steinunnar Aðalsteinsdóttur . Guðrún setti fundinn og bauð konur velkomnar . Marta Hermannsdóttir kveikti á kertum vináttu , trúmennsku og hjálpsemi og Guðrún las markmið félagsins . Gestur fundarins var Jóna Árný Þórðardóttir , framkvæmdastjóri Austurbúar . Jóna Árný lagði fram árskýrslu Austurbúar 2017 og fór yfir tilurð , hlutverk og starfsemi stofnunarinnar . Austurbrú er sjálfseignarstofnun sem stofnuð var 2012 á grunni Þekkingarnets Austurlands , Þróunarfélags Austurlands , Markaðsstofu Austurlands og Menningarráðs Austurlands . Austurbrú sér um daglegan rekstur Sambands sveitafélaga á Austurlandi . Stofnaðilar að Austurbrú eru yfir 30 stofnanir , þar má nefna alla háskóla landsins , helstu fagstofnanir , stéttarfélög og hagsmunasamtök atvinnulífsins , framhaldsskóla og þekkingarsetur auk allra sveitafélaga á Austurlandi . Markmið Austurbrúar er að vinna að hagsmunamálum íbúa á Austurlandi , að veita samræmda og þverfaglega þjónustu tengda atvinnulífi , menntun og menningu . Markmiðið með stofnuninni er að einfalda stjórnsýslu , vera vettvangur fyrir samstarf og samþættingu íbúum Austurlands til hagsbóta . Henni er ætlað að vera í forsvari fyrir þróun atvinnulífs , samfélags , stjórnsýslu , háskólanáms , símenntunar , rannsókna , þekkingar - og menningarstarfs á Austurlandi ( Austurbrú , 2018 ) . Z-deild á ekki fulltrúa í undirbúningsnefndum fyrir ráðstefnuna og ef einhver hefði áhuga á að taka það að sér ætti hún að láta Guðrúnu vita . Guðrún minnti einnig á landsambandsþing DKG sem verður haldið í Reykjavík í vor . Guðrún vakti athygli á því að Z-deild DKG verður 30 ára 2020 og því gott að fara að huga að því hvað félagið ætlaði að gera í tilefni af þeim tímamótum . Steinunn Aðalsteinsdóttir var með orð til umhugsunar en hún sagði frá bók sem hún hefur nýlega lesið sem heitir Fléttan eftir Colombani , Laetitia . Sagan fjallar um þrjár konur , þrjú líf í þremur heimsálfum og sömu frelsis þránna . Steinunn sagði þessa bók hafa „ náð sér “ og mælti með því að lesa hana . Guðrún slökkti á kertunum þremur og sleit fundi kl 18:16 . Að fundi loknum borðuðu fundarmenn sveppasúpu með brauði og köku og kaffi í eftirrétt .